**INFORMACIJA APIE BŪSTO NUOMOS MOKESČIO DALIES KOMPENSACIJĄ**

**Teisę į fiziniams ar juridiniams asmenims priklausančio būsto nuomos mokesčio dalies kompensaciją turi asmenys ir šeimos, kurie atitinka LR paramos būstui įsigyti ar išsinuomoti įstatymo (toliau - Įstatymo) 10 straipsnyje nurodytus reikalavimus:**

1) Gyventojų turto deklaravimo įstatyme nustatyta tvarka deklaravo turtą ir gautas pajamas; deklaruoto turto vertė ir pajamos, kurios, vadovaujantis Piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, neviršija šio įstatymo 11 straipsnio 2 dalyje nustatytų pajamų ir turto dydžių:

|  |  |  |
| --- | --- | --- |
| **Asmenų sk.** | **Pajamos, Eur** | **Turtas, Eur** |
| **1** | 8976 | 9856 |
| **2-3** | 18 656 | 19 712 |
| **4 ir daugiau**  **(pajamos ir turtas vienam asmeniui)** | 5456 | 9856 |

2) neturi Lietuvos Respublikos teritorijoje nuosavybės teise būsto arba nuosavybės teise turimas būstas, Nekilnojamojo turto kadastro duomenimis, yra fiziškai nusidėvėjęs daugiau kaip 60 procentų, arba nuosavybės teise turimo būsto naudingasis plotas (visų Lietuvos Respublikoje nuosavybės teise turimų būstų naudingųjų plotų suma), tenkantis (tenkanti) vienam asmeniui ar šeimos nariui, yra mažesnis (mažesnė) kaip 10 arba 14 kvadratinių metrų, jeigu šeimoje yra neįgalusis arba asmuo, sergantis sunkia lėtinės ligos, įrašytos į Vyriausybės ar jos įgaliotos institucijos patvirtintą sąrašą, forma;

3) Įstatymo 17 straipsnio 1 dalyje nustatyta tvarka išsinuomojo fiziniams asmenims (išskyrus asmens ar šeimos narių artimuosius giminaičius) ar juridiniams asmenims priklausantį būstą (išskyrus savivaldybei priklausantį būstą, švietimo įstaigų, mokslo ir studijų institucijų nuomojamus nuosavybės, patikėjimo, panaudos ar kita teise valdomus bendrabučius), jeigu apskaičiuotas metinis nuomojamo būsto nuomos sutartyje nurodytas būsto nuomos mokesčio dydis neviršija 60 procentų faktinių šio straipsnio 1 dalies 1 punkte nustatyta tvarka deklaruotų asmens ar šeimos pajamų.

**Kreipimasis dėl būsto nuomos mokesčio dalies kompensacijos**

Asmenys ir šeimos, turintys teisę į būsto nuomos mokesčio dalies kompensaciją pagal Įstatymo 10 straipsnį, Lietuvos Respublikos gyvenamosios vietos deklaravimo įstatymo nustatyta tvarka deklaravę gyvenamąją vietą arba įtraukti į gyvenamosios vietos nedeklaravusių asmenų apskaitą Rokiškio rajono savivaldybės teritorijoje, kreipiasi į Rokiškio rajono savivaldybės administraciją (interesantų aptarnavimo langelį, Sąjūdžio a. 1, Rokiškis) dėl būsto nuomos mokesčio dalies kompensacijos, pateikdami Socialinės apsaugos ir darbo ministro patvirtintos formos prašymą (BP-4 forma).

Prie prašymo (BP-4 forma), asmuo (šeima) pateikia užpildytą Prašymų suteikti paramą būstui įsigyti ar išsinuomoti nagrinėjimo tvarkos aprašo 6 priedą, patvirtintą Socialinės apsaugos ir darbo ministro įsakymu, kuriame nurodo informaciją apie gaunamas pajamas, kurios, vadovaujantis Lietuvos Respublikos piniginės socialinės paramos nepasiturintiems gyventojams įstatymo 17 straipsnio 1 dalimi, neįskaitomos į asmenų ir šeimų gaunamas pajamas ir šiuos dokumentus:

* pagal Civiliniame kodekse nustatytas sąlygas sudarytą būsto nuomos sutartį, pagal kurią išsinuomoja fiziniams asmenims (išskyrus asmens ar šeimos narių artimuosius giminaičius) ar juridiniams asmenims priklausantį būstą (išskyrus savivaldybei priklausantį būstą, švietimo įstaigų, mokslo ir studijų institucijų nuomojamus nuosavybės, patikėjimo, panaudos ar kita teise valdomus bendrabučius), esantį Rokiškio rajono savivaldybės, kurioje asmuo ar šeima yra deklaravę savo gyvenamąją vietą arba įtraukti į gyvenamosios vietos nedeklaravusių asmenų apskaitą, teritorijoje (būsto nuomos sutartis privalo būti sudaryta ne trumpiau kaip vieniems metams ir įregistruota Lietuvos Respublikos nekilnojamojo turto registre).
* valstybės įmonės Registrų centro Nekilnojamojo turto registro centrinio duomenų banko išrašą apie būsto nuomos sutarties įregistravimą;
* Lietuvos Respublikos gyventojų registro tvarkytojos valstybės įmonės Registrų centro išduotą (-as) pažymą (-as), patvirtinančią (-ias), kad būstą nuomojantys asmenys ir jų šeimos nariai nėra susiję artimos giminystės ryšiais su asmeniu, iš kurio nuomojamas būstas;
* kitus dokumentus, įrodančius asmenų (šeimų) teisę į paramą būstui įsigyti ar išsinuomoti, nurodytus Prašymų suteikti paramą būstui įsigyti ar išsinuomoti nagrinėjimo tvarkos aprašo, patvirtinto Socialinės apsaugos ir darbo ministro įsakymu, 7 punkte (nuoroda į teisės aktą):

[*https://www.e-tar.lt/portal/lt/legalAct/9b8be100df5411e48b678a6bad30f55f/asr*](https://www.e-tar.lt/portal/lt/legalAct/9b8be100df5411e48b678a6bad30f55f/asr)

Dėl išsamesnės informacijos galima kreiptis į Rokiškio rajono savivaldybės administracijos Turto valdymo ir ūkio skyrių (Sąjūdžio a. 1, Rokiškis, tel. +370 620 31817, el. paštas a.kisieliene@rokiskis.lt)

**Teisės aktai, susiję valstybės paramą būstui įsigyti:**

1. Lietuvos Respublikos paramos būstui įsigyti ar išsinuomoti įstatymas;
2. Lietuvos Respublikos socialinės apsaugos ir darbo ministro įsakymas „Dėl prašymų suteikti paramą būstui įsigyti ar išsinuomoti nagrinėjimo tvarkos aprašo patvirtinimo“.

2024-03-28